**Bikrami jooga** on 26 joogapoosist (*asana*'st) ja 2 hingamisharjutusest (*pranayama*'st) koosnev joogaseeria, mis pärineb traditsioonilisest *hatha*-joogast. Kõik Bikrami jooga tunnid kestavad 90 minutit ning iga poosi korratakse kaks korda.

Selle joogastiili teeb eriliseks see, et harjutuste seeriat tehakse kuumas ja niiskes ruumis. Saali temperatuur on üldjuhul umbes kuni 40 °C ja õhuniiskus 40%. Eesmärk on imiteerida jooga sünnimaa India kliimat.

Bikrami jooga on nimetatud selle looja, õpetaja Bikram Choudhury järgi. Kõiki ametlikke joogatunde annavad sertifitseeritud õpetajad, kes on lõpetanud Choudhury kinnitatud üheksanädalase koolituse. Sertifitseeritud Bikrami jooga õpetajatele on õpetatud standarddialooge, mida klassis kasutada, kuid neid julgustatakse arendama ka oma õpetamisoskusi. Selle tulemuseks on eri väljendusviisid ja isikupärased õpetamisstiilid.

Ajalugu
-------

Bikram Choudhury on sündinud 1946. aastal Indias Kolkatas (varem Calcutta). Ta hakkas joogat harrastama nelja-aastaselt, praktiseerides seda iga päev 4–6 tundi. 13-aastaselt võitis ta India riiklikud jooga meistrivõistlused. Järgnenud kolmel aastal oli ta võitmatu ning erru minnes kogu India riikliku jooga tšempion. Hiljem töötas ta välja 26 poosist koosneva joogaseeria, mida hakati nimetama Bikrami joogaks ning asutas India Bikrami jooga kolledži. Lisaks on ta kirjutanud hulga raamatuid ja laule. 2006. aastal oli tal üle maailma 1650 joogastuudiot, 2012. aastal oli tal Ameerika Ühendriikides 330 ja teistes riikides üle maailma 600 stuudiot.

Mõjud tervisele
---------------

Bikrami jooga poosid on valitud nii, et treeningu lõppedes oleks maksimaalse kasutuse saanud kõik lihasrühmad, liigesed ja lülisammas. 26 + 2 asendit ja nende sooritamise järjekord on alati sama. See võimaldab algajatel kiiremini kohaneda ning kogenumatel joogasõpradel jõuda kiiremini tunni meditatiivse iseloomuni. Jooga tugevdab lihaseid ja luustikku ning suurendab paindlikkust. Tänu soojusele ja pidevale venitamisele paranevad kiiremini ka varasemad vigastused. Pikemaajaline treening võib tõsta ka vastupidavust teistes füüsilistes tegevustes. Bikrami jooga harjutuste seeria toetab kaalulangetamist, sest üks 90-minutiline joogatrenn võrdub kalorikaotuse poolest sama pika jooksutrenniga. Intensiivne higistamine ja meditatiivsus vähendavad stressi, kuna mõjutavad kortisooli taset kehas.

Teisest küljest võib kuum ja niiske ruum põhjustada liigset higistamist, mis omakorda võib kaasa tuua dehüdratsiooni või hüpertermia. Sümptomiteks võivad olla iiveldus, pearinglus, minestamine ja ka kuumarabandus. Neid riske vähendab oma keha kuulamine, vedeliku tarbimine nii enne kui ka pärast joogatundi ja puhkamine. Kui inimesel tekib minestamise tunne, peab ta pikali heitma ja lõdvestuma. Kuumast saalist välja minna tasub vaid äärmisel korral, kuna liiga suur ja kiire temperatuuride vahetus võib mõjuda veel halvemini.
Haigused, nagu näiteks skleroos, epilepsia ja südamepuudulikkus, võivad põhjustada liigset kuumatundlikkust. Nende haiguste käes kannatajad peavad enne joogatrenniga ühinemist konsulteerima oma arstiga. Arstiga võiksid nõu pidada ka need, kes võtavad ravimeid depressiooni, närvilisuse või unetuse pärast, kuna soojus võib nende meditsiinilist seisundit ägedamaks muuta.

2013. aastal tehti uuring, mis keskendus Bikrami jooga mõjude väljaselgitamisele noorte täiskasvanute seas. Selgus, et praktiseerides Bikrami joogat kolm korda nädalas 8 nädala jooksul, paranevad näitajad nii painduvuses kui ka tugevuses. Lisaks kaotasid uuringus osalenud ka väikese koguse keharasva, kuid kahjuks ei paranenud tulemid südame- ja veresoonkonnas. Uuringust selgus aga, et 90-minutilise treeningu jooksul põletasid naised 330 ja mehed 460 kilokalorit.

Autorikaitse
------------

Choudhury on väitnud, et Bikrami jooga on autorikaitse all ja seda ei tohi esindada ega õpetada keegi, kes pole sertifitseeritud. Neid väiteid hakkas ta levitama 2011. aastal, kui tal algas kohtuasi oma endise õpilasega, kes oli asutanud konkureeriva joogastuudio Yoga to the People, mis asus Bikrami jooga stuudio lähedal New Yorgis. Kohus leidis aga, et joogaasendid (*asana*'d) ei saa olla sel viisil autorikaitse all, nagu seda väitis Choudhury, ning joogastuudio Yoga to the People ja teised seesugused stuudiod võivad vabalt oma tegevust jätkata ning neid harjutusi õpetada.

26 asendit (*asana*'t)
----------------------

Järgnevad on asendid (*asana*'d) Bikrami joogas. Asendeid õpetatakse sellises järjekorras:

1. *prāṇāyāma* – püstiasendis sügav hingamine (hingamisharjutus)
2. *ardha chandrāsana* ja *pādahastāsana* – poolkuu asend koos ettepainutusega
3. *utkaṭāsana* – tooliasend (Bikrami joogas nn ebamugav asend)
4. *garuḍāsana* – kotkaasend
5. *daṇḍāyamana jānuśīrṣāsana* – püstiasendis pea ühe jala põlvele asend
6. *daṇḍāyamana dhanurāsana* – seisva vibu asend
7. *tulādaṇḍāsana* – loodiasend
8. *daṇḍāyamana bibhaktapāda paścimottānāsana* – harkseisus ettepainutuse asend
9. *trikoṇāsana* – kolmnurgaasend
10. *daṇḍāyamana bibhaktapāda jānuśīrṣāsana* – harkseisus pea põlvele asend
11. *tāḍāsana* – mäeasend
12. *pādāṅguṣṭhāsana* – suure varba asend
13. *savāsana* – laibaasend (puhkeasend)
14. *pavanamuktāsana* – tuulte eemaldamise asend (põlvede kõveras hoidmine rinna peal)
15. *pādahastāsana* – käte varvaste juurde viimise asend
16. *bhujaṅgāsana* – kobraasend
17. *salabhāsana* – rohutirtsuasend
18. *poorna śalabhāsana* – rohutirtsu täisasend
19. *dhanurāsana* – vibuasend
20. *supta vajrāsana* – lamava kangelase asend
21. *ardha kūrmāsana* – kilpkonna poolasend
22. *uṣṭrāsana* – kaameliasend
23. *sasāṁgāsanā* – küülikuasend
24. *jānuśīrṣāsana* ja *paścimottānāsana* – pea põlvele asend koos ettepainutusega
25. *ardha matsyendrāsana* – kerepööre (pool kalade kuninga asend)
26. *kapālabhāti* – tulihingamine (*blowing in firm pose* ehk mõistusesse selgust toov asend).

Viited
------

1. ↑  "Arhiivikoopia". Originaali arhiivikoopia seisuga 26. juuni 2015. Vaadatud 25. juunil 2015.`{{netiviide}}`: CS1 hooldus: arhiivikoopia kasutusel pealkirjana (link)
2. ↑
3. ↑
4. ↑  "Arhiivikoopia". Originaali arhiivikoopia seisuga 23. märts 2012. Vaadatud 25. juunil 2015.`{{netiviide}}`: CS1 hooldus: arhiivikoopia kasutusel pealkirjana (link)
5. ↑
6. ↑
7. ↑  "Arhiivikoopia". Originaali arhiivikoopia seisuga 26. juuni 2015. Vaadatud 25. juunil 2015.`{{netiviide}}`: CS1 hooldus: arhiivikoopia kasutusel pealkirjana (link)
8. ↑  "Arhiivikoopia". Originaali arhiivikoopia seisuga 26. juuni 2015. Vaadatud 25. juunil 2015.`{{netiviide}}`: CS1 hooldus: arhiivikoopia kasutusel pealkirjana (link)
9. ↑  "Arhiivikoopia". Originaali arhiivikoopia seisuga 26. juuni 2015. Vaadatud 25. juunil 2015.`{{netiviide}}`: CS1 hooldus: arhiivikoopia kasutusel pealkirjana (link)
10. ↑
11. ↑
12. ↑